Það var nóg um að vera við höfnina í Grundarfirði í gær en þá kom frystiskipið Green Crystal til þess að taka frosna síld úr frystihóteli Snæfrosts . Þórður Magnússon framkvæmdastjóri Snæfrosts sagði í samtali við Skessuhorn að þetta væri annað skipið sem kæmi til þess að taka síld frá þeim . “ Við vorum með rúmlega 3000 tonn í frystinum af síldarflökum , en núna er verið að taka restina og fara um 1150 tonn í þetta skip . Síldin fer til Rússlands og Póllands . Eftir áramót eigum við von á meiri síld til geymslu og mun Vilhelm Þorsteinsson EA landa hjá okkur , en hann er að veiðum hér í Grundarfirði í dag . Þegar ég hafði samband við þá í gær var ekki mikið um að vera , voru þá á sínu fyrsta kasti með 250 tonna kast á síðunni . ” Þá kvaðst Þórður eiga von á rækju í janúar . “ Þetta gengur alveg glimrandi vel hjá okkur á fyrstu misserum frystihótelsins , ” sagði Þórður Magnússon að lokum .